उन्हें घर में 'जग्गन' कहा जाता था क्योंकि वे रात को जगते रहते थे. शायद यह उनके जागृत अवस्था को भी दर्शाता है क्योंकि उन्होंने अपनी शायरी के जरिए जीवनभर लोगों को जगाने और बदलाव के प्रति जागरूक किया. आजादी के इस मतवाले ने शुरू में अपना तखल्लुस 'शहीद' रखा था. कुछ लोग कहते हैं कि वे अपने जीवन के लक्ष्य का गुणगान करते-करते शहीद हो गए. रोमांटिक शायरी की वजह से उन्हें कीट्स ऑफ इंडिया कहा जाता है, कीट्स की तरह वे भी भरी जवानी में चल बसे. मजाज़ का मिजाज़ शांत, संवेदनशील और सुंदरता का कायल था.